《纪行诗十首 其四 野狐岭》
元代·周伯琦

高岭出云表，白昼生虚寒。冰霜四时凛，星斗咫尺攀。

其阴控朔部，其阳接燕关。涧谷深叵测，梯磴纡百盘。

坳垤草披拂，崎岖石巑岏。轮蹄纷杂遝，我马习以安。

恍然九天上，熙熙俯人寰。连冈束重隘，拱揖犹城垣。

停鞭履平地，回首势望尊。绵衣遂顿减，长途汗流鞯。

亭柳荫古道，园果登御筵。境虽居庸北，物色幽蓟前。

始悟一岭隔，气候殊寒暄。小邑名宣平，相距两舍间。

牛羊岁蕃息，土沃农事专。野人敬上官，柴门暮款延。

休养嘉承平，禹迹迈古先。汉唐所羁縻，今则同中原。

大哉舆地图，垂创何其艰。张皇我六师，金汤永深坚。

作者简介：（1298—1369）饶州人，字伯温，号玉雪坡真逸。周应极子。幼入国学为上舍生，以荫补南海簿，三转为翰林修撰，顺帝至正中累迁参知政事，招谕平江张士诚，拜江浙行省左丞，留平江十余年。士诚灭，乃归，寻卒。仪观温雅，博学工文章，尤以篆隶真草擅名。有《说文字原》、《六书正讹》等。